山中放歌
作者：釋文珦
朝代：宋

paragraphs: 春草離離，秋蘭猗猗，足紉吾衣。
南山有芝，西山有薇，足樂吾饑。
誰信誰疑，誰是誰非，足亡吾機。
或瘞或焚，或暴或沉，足爲吾歸。
生浮死休，已而已而，出山何爲。
歌闋聲消，隠几而息，夢爲飛雲。
遨遊八極，我爲雲邪，雲爲我邪。
無待無得，窅然皆喪，自適夫道。
吾心之適，富兮貴兮，吾不與易。